
Persongalleri

Paal Albert Løwfold, direktør på Hotell Arendal

Julia Løwfold, født Frost, Paal Alberts kone

Marie, datter

Arthur, sønn

 

Amanda Lind, serveringsdame i restauranten

Guro Jansen, serveringsdame i restauranten, Amandas bestevenninne

Asbjørn Lind, Amandas lillebror

Øyvind Lind, Amanda og Asbjørns onkel

Magnus Landmark, Amandas kjæreste

Solvor og Jørgen Landmark, Magnusʼ foreldre

 

Mary Møller, sangerinne og skuespillerinne

Michael Duus, saksofon, Marys eksmann

Karsten Strøm, piano

Odd Bakken, trompet

 

Henriette Rosenvinge, stuepike

 

Oscar Løwfold, Paal Alberts bror

Teresie Løwfold, Oscars kone

 

Jules Hall, teaterdirektør

Rudolf Wærenskiold, skuespiller

Rosa Jacobsen, skuespillerinne

 

Bernhard Hagen, hovmester

Judith Jørgensen, koldjomfru

Einar Thorsen, kjøkkensjef

Hjørdis Haugen, oldfrue

Jørgine Marcussen, stuepike

Marcus, handelsreisende

 

Oversikt over hotellets etasjer:

 

Første etasje: Hovedinngang og resepsjon, hotelldirektørens kontor, telefoner for hotellets gjester og restaurant med egen inngang.

 

Andre etasje: Varmt- og koldtkjøkken, frokostsal for hotellets gjester, spiserom for de ansatte, salonger som leies ut til selskaper, leseværelse, vaktrom for nattevakten og gjesteværelser.

 

Tredje etasje: Gjesteværelser.

 

Fjerde etasje: Privat bolig for familien Løwfold med egen takterrasse og rosehage, samt gjesteværelser, værelser for ansatte som bor på hotellet, vaskeri og tørkeloft, lintøylager, systue og takrestaurant.


Slik sluttet forrige bok:

– Karlsen spurte om jeg ville begynne som snekker for ham. Skulle jeg sagt nei fordi det er andre her som også vil ha en sjanse?

– Jeg er eldre enn deg, og har arbeidet her mye lenger, sa Samuel.

– Er du misunnelig? Asbjørn kunne ikke tro det. Samuel var jo vennen hans!

– Todd har lenge sagt at jeg skal få lov til å prøve meg som snekker, men her går jeg fortsatt.

– Da får du sikkert prøve deg som snekker snart, sa Asbjørn og prøvde å smile oppmuntrende til ham, men fikk bare et surt blikk tilbake.

De fortsatte å lempe bjelker. Etter hvert som høyhuset strakte seg, betød det at bjelkene skulle tilsvarende høyt opp. Det var et sant slit, og Asbjørn ble sliten. Nå skulle han virkelig ønske at han ikke hadde drukket så mye kvelden i forveien.

Samuel hadde ikke sagt et ord til ham på over tre timer, men Asbjørn orket ikke tenke på det. Det nærmet seg dagens siste matpause, og han gledet seg allerede til nistepakken fra Clara.

– Kom igjen, sa Samuel. – Bare noen få bjelker igjen til pause.

Jøss, så han kunne fortsatt snakke, tenkte Asbjørn og løftet opp en ny bjelke. Så fort han var trygg på at Samuel hadde kontroll på bjelken, snudde han seg etter en ny.

Det var da det skjedde. Samuel glapp bjelken, men det så ikke Asbjørn. Alle håndlangerne visste at om man mistet noe, skulle man straks rope ut et varsel for å unngå skader, men Samuel sa ikke et ord.

Asbjørn ble truffet i skulderen. Han falt fremover. Instinktivt prøvde han å holde seg fast i noe, men fikk ikke tak. Han skrek av redsel. Bjelken ramlet ned fra stillaset, og Asbjørn fulgte etter.


Kapittel 1

Julia hørte frykten i stuepikens stemme, så frykten i øynene hennes.

– K-kom, fru Løwfold … sa hun med skjelvende stemme. – Jeg vet ikke om herr Løwfold lever eller ikke …

Julia løp forbi stuepiken og inn på suiten. Det første hun så var Paal Albert som lå på gulvet. Rullestolen hadde kantet og lå på siden. På bordet sto en brennevinsflaske.

– Paal Albert … Julia var borte hos ektemannen med noen raske steg. Hjertet slo raskt i brystet hennes, frykten prikket helt ut i fingertuppene da hun bøyde seg ned over ham og kjente etter pulsen hans … fant den ikke  … gode gud, tenkte hun og skalv så kraftig på hendene at hun ikke klarte å finne pulsen samme hvor lenge hun prøvde. – Paal Albert! ropte hun og strøk ham over håret. – Paal Albert! Hun ristet i ham, og plutselig sperret han opp øynene og hostet.

– Du er ikke død! Hun begynte å gråte. – Du er ikke død … gjentok hun hikstende.

Bak henne sto stuepiken, minst like skrekkslagen som hun selv var. Paal Albert så på Julia med et blikk som svømte. – J-jeg tror jeg må kaste opp, gispet han og hostet igjen.

– Hent en bøtte, sa Julia til stuepiken, som straks skyndte seg å gi henne bøtten hun brukte i jobben.

Julia hjalp ektemannen opp i sittende stilling og satte bøtten foran ham. Hun så opp på stuepiken. – Vi klarer oss nå, takk. Du kan bare la oss være alene …

– Selvsagt, frue, sa stuepiken og forlot suiten.

Idet hun lukket døren etter seg, kastet Paal Albert opp. Han brekte seg flere ganger, og stønnet og bar seg. Da han endelig var ferdig, var han svett i pannen og rød i ansiktet. Håret sto til alle kanter, og han hadde oppkast på skjorten og buksen.

– Hvordan er det du har stelt deg? sa Julia og ristet på hodet. – Jeg trodde du hadde lagt drikkingen bak deg.

Paal Albert prøvde å snakke, men fikk knapt frem en lyd, og måtte kremte flere ganger for å renske stemmen. – J-jeg … beklager, Julia … d-det var ikke meningen.

Julia visste ikke hva hun skulle si. Hun var sint og oppgitt. Selvsagt lettet over at han var i live, men mest av alt var hun bare så uendelig trist. Hun så på brennevinsflasken. Den var tom. Slike mengder var farlig å tylle i seg. Han kunne blitt kvalt av sitt eget oppkast om stuepiken ikke hadde funnet ham.

– Vi må få deg opp i stolen, var alt hun sa.

– Jeg tror kanskje det er best om jeg bare legger meg nedpå, sa han med grøtet stemme.

– Men du blir nødt til å hjelpe til om jeg skal klare å få deg opp i sengen!

– Jeg skal forsøke …

Julia prøvde å flytte ham, men han var for tung og nesten helt ubehjelpelig. Hun slapp ham og rettet opp rullestolen. – Du er nødt til å komme deg opp i stolen først. Det blir lettere å få deg opp i sengen på den måten.

Paal Albert nikket svakt, og med en kraftanstrengelse klarte hun å få ham opp i stolen. Hun rynket på nesen av lukten av brennevin og oppkast. Ektemannen burde ha kommet seg i dusjen og fått vasket av seg, men det nyttet ikke i den tilstanden han var i nå. Hun fikk bare se til at han kom seg til sengs.

Paal Albert gjorde ikke mine til å trille rullestolen bort til sengen, og Julia dyttet ham like godt bort dit. Vanligvis ville han klart å heise seg opp i sengen selv, men så drukken som han var nå, kunne hun knapt huske å ha sett ham, og hun måtte hjelpe ham opp i sengen.

– Takk, mumlet han. – Nå må jeg bare sove litt, så blir alt bra. Øynene hans gled igjen med det samme.

– Vi må få av deg klærne! sa Julia bestemt. – Du kan ikke ligge i sengen med skitne klær, men Paal Albert svarte ikke. Julia ristet på hodet, og bestemte seg for å ordne det på egen hånd. Buksen var lettest, det var mer jobb med skjorten, og Paal Albert mumlet utydelig og ba henne om å la ham være i fred.

– Så fort jeg får av deg skjorten skal jeg det, sa hun.

– Det er ikke så farlig, mumlet han, men Julia valgte å overse ham. Hun fikk av ham det ene ermet, løftet ham opp og fikk dratt skjorten bak ryggen hans … og så det andre ermet. Sånn, endelig. Klærne fikk hun levere til vaskeriet – men først sørget hun for å bre dynen over ham. Så fort han fikk sovet rusen av seg, skulle hun ta en alvorsprat med ham.

Etter å ha levert klærne hans, stanset hun utenfor døren til suiten hans. Hun var engstelig for ham, og bestemte seg for å se til ham. Hun listet seg inn. Han snorket tungt. Hun var redd for at han skulle kaste opp igjen, og passet på å snu ham over på siden. Han mumlet noe hun ikke kunne tyde da hun tok i ham, men våknet ikke.

Hun listet seg ut og gikk rett til privaten. Alt hadde skjedd så raskt, men nå som hun var alene, kom reaksjonen. Hun skalv på hendene, hjertet slo raskt i brystet, og hun tørket bort noen tårer. Nå måtte hun snakke med stuepiken med en gang. Hun gikk inn på badet og så på seg selv i speilet, rettet på håret og strøk seg over ansiktet. Hun forlot privaten, gikk bortover gangen og fant stuepiken utenfor værelse 405. Straks hun fikk øye på Julia, rettet hun seg opp og neide. – Fru Løwfold …

– Jeg ville bare veksle et par ord med deg, sa Julia og så seg om, men det var ingen andre enn de to der nå. – Det gjelder herr Løwfold, fortsatte hun. – Jeg vil at det som skjedde forblir mellom oss.

– Selvsagt, fru Løwfold, sa stuepiken. – Jeg skal ikke si et ord til noen.

– Takk, det setter jeg pris på. Min ektemann har det vanskelig om dagen, og det tar seg ikke ut om andre får vite hvordan du fant ham.

– Det forstår jeg, fru Løwfold. Jeg lover å holde tett.

– Takk, det var alt, sa Julia og smilte og nikket til stuepiken, før hun gikk tilbake til privaten.

Da var det ute av verden, tenkte hun lettet. Hun stolte på at stuepiken holdt ord. Hun skjenket seg en kopp kaffe og satte seg i godstolen, men fant ikke roen. Klarte ikke det nå. Ikke når Paal Albert så tydelig behøvde hjelp. Hun måtte gjøre noe. Det kunne ikke fortsette som nå. Hun var redd for at det i så fall kom til å ende med tragedie. Hun tok seg selv i å bite negler. Bare det å tenke på det gjorde vondt.

Etter ulykken hadde det vært oppholdet på Godthaab som hadde hjulpet ham mest, det var hun ikke i tvil om. Julia nådde ikke inn til ham, og denne drikkingen kunne ikke fortsette. Hun tok med seg kaffekoppen og gikk ned på kontoret.

Resepsjonisten hilste høflig på henne. Det var stille og rolig akkurat nå, ingen gjester. Julia gikk inn på kontoret, satte koppen fra seg på skrivebordet, løftet av telefonrøret og ba om en rikslinje.

Ikke lenge etter ble telefonrøret løftet av i den andre enden.

– Godthaab vanførehjem, De snakker med enkefru ingeniør Aagot Smeby.

Julia ble lettet over at det var bestyrerinnen selv som tok telefonen. Hun hadde pratet med henne flere ganger, og følte alltid at hun var hjelpsomheten selv. Hun tok seg tid til å snakke med henne. Julia presenterte seg.

– Så hyggelig å høre fra Dem, fru Løwfold, sa bestyrerinnen, som straks gjenkjente henne. – Hvordan går det med herr Løwfold?

– Det er derfor jeg ringer, sa Julia. – Jeg hadde håpet at De hadde tid til en prat?

– Ja visst, frue. Det er klart jeg har tid til det.

Julia kremtet umerkelig for å renske stemmen, og fortalte om tiden etter at ektemannen hadde kommet hjem. Det var ikke alt som var like enkelt å snakke om, og stemmen knakk et par ganger. Da hun var ferdig, var det som om hun kunne se for seg hvor alvorlig bestyrerinnen var i den andre enden.

– Det gjør meg vondt å høre det De forteller, sa hun. – Det er ingen enkel situasjon dere befinner dere i, og heller ingen lettvinte løsninger.

– Jeg hadde håpet at Paal Albert kunne bli skrevet inn ved Godthaab igjen, sa Julia. – Han hadde godt av tiden der, og nå føler jeg at han har mistet gnisten til å kjempe. Kan hende han får den tilbake under din kyndige ledelse.

– La meg først si at jeg forstår bekymringen din, fru Løwfold, men jeg er usikker på om et nytt opphold ved hjemmet her er løsningen.

– E-er De …? Julia skalv med røret i hånden.

– Ja, det er jeg, frue. Akkurat nå har vi heller ingen ledige plasser, og det er venteliste for å komme inn. Som vi snakket om, var herr Løwfold ved hjemmet adskillig lenger enn de fleste andre pasienter. Han hadde fremgang den tiden han var her, men jeg er redd det ikke er så mye mer vi kan gjøre for ham. Han har fått alle de redskapene han trenger for å bli bedre – og det aller viktigste er at han følger det treningsopplegget legene ga ham. Gjør han det, har han alle muligheter til å bli bedre.

– Ja, det vet jeg … og ektemannen min også, men som jeg allerede har sagt, sliter han med motivasjonen når ikke han ser noen fremgang …

– Jeg forstår at det er tungt, fru Løwfold, men den motivasjonen vi snakker om, må han finne selv. Den må komme innenfra. Jeg tviler på om han vil finne den her når han ikke finner den hjemme.

– Men jeg vet snart ikke min arme råd, sa Julia fortvilet. Hun hadde håpet på mer hjelp fra bestyrerinnen.

– De kan ikke gjøre annet enn å stå ved Deres ektemanns side og støtte og hjelpe ham på alle mulige måter, sa bestyrerinnen.

– Det er akkurat det jeg gjør, men det føles ikke som om det betyr noe …

– Da gjør De i hvert fall Deres del, og mer enn det kan De ikke gjøre, sa bestyrerinnen.

Julia knuget telefonrøret i hånden. Det stakk i brystet, og hun lukket øynene. Hadde lyst til å skrike høyt. Nå famlet de i blinde. De trengte noen som kunne hjelpe dem, men tenk om det ikke var noen hjelp å få …

